b'\n_START_ARTICLE_\nNorges fodboldlandshold\n_START_SECTION_\n-1994\n_START_PARAGRAPH_\nNorge spillede sin f\xc3\xb8rste landskamp den 12. august 1908, hvor man i G\xc3\xb6teborg blev besejret med hele 11-3 af Sverige. Allerede seks \xc3\xa5r f\xc3\xb8r dette var Norges fodboldforbund blevet dannet. _NEWLINE_Allerede f\xc3\xa5 \xc3\xa5r efter landsholdets etablering var Norge med ved en stor turnering, da man deltog ved OL i 1912. Her blev det dog ikke til nogen sejre. Bedre gik det nordm\xc3\xa6ndene da de otte \xc3\xa5r senere deltog ved OL i Antwerpen. Efter i \xc3\xa5bningskampen at have besejret selveste Storbritannien med 3-1 m\xc3\xa5tte man i kvartfinalen se sig besejret af Tjekkoslovakiet._NEWLINE_1930\'erne blev et succesfuldt \xc3\xa5rti for Norge, da holdet ved OL i 1936 i Berlin opn\xc3\xa5ede sin til dags dato bedste placering nogensinde, da man vandt bronze efter blandt andet at have besejret v\xc3\xa6rtsnationen Tyskland undervejs. I semifinalen tabte holdet til de senere vindere Italien, mens man i bronzekampen vandt 3-2 over Polen. To \xc3\xa5r senere kvalificerede holdet sig desuden for f\xc3\xb8rste gang nogensinde til VM, da man var med ved VM i Frankrig. Her blev det dog kun til en enkelt kamp, et nederlag mod Italien, i den rene knockout-turnering. Efter de positive resultater i 1930\'erne skulle der g\xc3\xa5 adskillige \xc3\xa5rtier, inden nordm\xc3\xa6ndene igen opn\xc3\xa5ede international succes, p\xc3\xa5 trods af en deltagelse ved b\xc3\xa5de OL i 1952 i Helsingfors og OL i 1984 i Los Angeles.\n_START_SECTION_\n1994-2000\n_START_PARAGRAPH_\nFrem til starten af 1990\'erne var Norge en decideret pr\xc3\xbcgelknabe i europ\xc3\xa6isk fodboldsammenh\xc3\xa6ng, og var ikke t\xc3\xa6t p\xc3\xa5 kvalifikation til nogen turneringer. Dette \xc3\xa6ndrede sig dog drastisk, da man i 1990 ansatte den karismatiske Egil "Drillo" Olsen som landstr\xc3\xa6ner. Drillo indf\xc3\xb8rte en skarp defensiv taktik p\xc3\xa5 landsholdet, der efter kort tid gav succes. Holdet kvalificerede sig sensationelt til VM i 1994 i USA p\xc3\xa5 bekostning af England. Ved slutrunden fik nordm\xc3\xa6ndene en fantastisk start, da man i \xc3\xa5bningskampen besejrede Mexico 1-0 p\xc3\xa5 et m\xc3\xa5l af Kjetil Rekdal. De f\xc3\xb8lgende kampe endte med et 0-1 nederlag til Italien og et 0-0 opg\xc3\xb8r mod Irland, og puljen endte med det utrolige resultat, at alle fire hold havde fire point og en neutral m\xc3\xa5lscore. Da nordm\xc3\xa6ndene med kun \xc3\xa9t scoret m\xc3\xa5l havde den d\xc3\xa5rligste m\xc3\xa5lscore, r\xc3\xb8g holdet ud af turneringen med den smallest mulige margin._NEWLINE_Nordm\xc3\xa6ndene fik ikke kvalificeret sig til EM i 1996, men ved VM i 1998 i Frankrig var Drillos hold igen med ved en stor turnering. Her kom holdet i pulje med Marokko, Skotland og Brasilien, og efter to uafgjorte kampe var holdet tvunget til at besejre Brasilien i den sidste kamp for at g\xc3\xa5 videre. Nordm\xc3\xa6ndene vandt sensationelt opg\xc3\xb8ret 2-1, efter endda at have v\xc3\xa6ret bagud, med sejrsm\xc3\xa5let scoret p\xc3\xa5 straffespark i de allersidste minutter af Kjetil Rekdal. Sejren regnes som en af de allerst\xc3\xb8rste i norsk fodboldhistorie. I 1/8-finalen var Norges modstander den onde \xc3\xa5nd Italien, der vandt 1-0, og sendte nordm\xc3\xa6ndene hjem._NEWLINE_Drillo tr\xc3\xa5dte tilbage som landstr\xc3\xa6ner efter 1998-successen, og blev efterfulgt af Nils Johan Semb. Under dennes ledelse kvalificerede nordm\xc3\xa6ndende sig til sin f\xc3\xb8rste EM-slutrunde nogensinde, EM i 2000 i Belgien og Holland. Her sluttede holdet med fire point i en gruppe med Spanien, Jugoslavien og Slovenien, hvilket dog ikke var nok til avancement.\n_START_SECTION_\n2000-\n_START_PARAGRAPH_\nEM i 2000 er Norges sidste deltagelse i en slutrunde, p\xc3\xa5 trods af, at man op gennem 2000\'erne flere gange var meget t\xc3\xa6t p\xc3\xa5 igen at komme med til en turnering. Holdet var efter en dramatisk kvalifikation til EM i 2004, hvor man blandt andet var i pulje med Danmark, i playoff-kampe. Her var modstanderen Spanien, der dog vandt begge kampene. Ogs\xc3\xa5 ved kvalifikationen til VM i 2006 var nordm\xc3\xa6ndene i playoff, men tabte her til Tjekkiet. Kvalifikationen til VM i 2010 b\xc3\xb8d p\xc3\xa5 nok en 2. plads, men denne rakte heller ikke til kvalifikation, da holdet var den d\xc3\xa5rligste toer i de ni kvalifikationspuljer.'